b'\n_START_ARTICLE_\nDariaus ir Gir\xc4\x97no medalis\n_START_PARAGRAPH_\nDariaus ir Gir\xc4\x97no medalis \xe2\x80\x93 Lietuvos valstyb\xc4\x97s apdovanojimas, skiriamas pagerbti asmenims, ypa\xc4\x8d nusipelniusiems Lietuvos aviacijai. Dariaus ir Gir\xc4\x97no medaliu apdovanojami Lietuvos Respublikos ir kit\xc5\xb3 valstybi\xc5\xb3 pilie\xc4\x8diai, taip pat asmenys be pilietyb\xc4\x97s._NEWLINE_Dariaus ir Gir\xc4\x97no medaliu paprastai apdovanojama Stepono Dariaus ir Stasio Gir\xc4\x97no 1933 m. skryd\xc5\xbeio per Atlant\xc4\x85 metini\xc5\xb3 proga.\n_START_SECTION_\nIstorija\n_START_PARAGRAPH_\n\xc4\xaesteigtas 1993 m. liepos 1 d. Lietuvos Respublikos Seimo \xc4\xafstatymu Nr. I-196 \xe2\x80\x9eD\xc4\x97l Dariaus ir Gir\xc4\x97no medalio \xc4\xafsteigimo bei Lietuvos Respublikos ordin\xc5\xb3, medali\xc5\xb3 ir kit\xc5\xb3 pasi\xc5\xbeym\xc4\x97jimo \xc5\xbeenkl\xc5\xb3 \xc4\xafstatymo pakeitimo ir papildymo\xe2\x80\x9c. Lietuvos Respublikos kra\xc5\xa1to apsaugos ministro ir susisiekimo ministro 2003 m. gruod\xc5\xbeio 15 d. \xc4\xafsakymu Nr. V-1346/3-672 patvirtintas Dariaus Ir Gir\xc4\x97no medalio Statutas._NEWLINE_Medalio projekto autorius \xe2\x80\x93 skulptorius Petras Gar\xc5\xa1ka. Medalis gaminamas Lietuvos monet\xc5\xb3 kalykloje. Kaspinas buvo gaminamas Lietuvos tekstil\xc4\x97s institute, dabar \xe2\x80\x93 Danijos firmoje \xe2\x80\x9eMorch and Sons\xe2\x80\x9c.\n_START_SECTION_\nApra\xc5\xa1as\n_START_PARAGRAPH_\nDariaus ir Gir\xc4\x97no medalis yra bronzinis, apskritas. Priekin\xc4\x97s medalio pus\xc4\x97s kra\xc5\xa1te yra 1,5 mm plo\xc4\x8dio ir 0,5 mm auk\xc5\xa1\xc4\x8dio briauna. Medalyje yra reljefinis Stepono Dariaus ir Stasio Gir\xc4\x97no galv\xc5\xb3 atvaizdas ir aplink \xc4\xafra\xc5\xa1as \xe2\x80\x9eDarius ir Gir\xc4\x97nas\xe2\x80\x9c. Kitos medalio pus\xc4\x97s kra\xc5\xa1te yra tokia pat kaip ir priekin\xc4\x97je pus\xc4\x97je briauna. Per centr\xc4\x85, Dariaus ir Gir\xc4\x97no mar\xc5\xa1rutus \xc5\xbeymin\xc4\x8di\xc5\xb3 kontinent\xc5\xb3 silueto fone, \xc4\xafra\xc5\xa1as \xe2\x80\x9e1933 07 15-17 U\xc5\xbe nuopelnus Lietuvos aviacijai\xe2\x80\x9c. Medalio kaspinas \xc5\xbeydras su dviem \xc5\xbealiomis juostel\xc4\x97mis. Medalio pakaitas yra medalio kaspino spalv\xc5\xb3 juostel\xc4\x97._NEWLINE_Dariaus ir Gir\xc4\x97no medaliu apdovanojama \xc5\xa1io medalio komisijos teikimu. Komisij\xc4\x85 sudaro ordin\xc5\xb3 kancleris, susisiekimo ministras, kra\xc5\xa1to apsaugos ministras ir 2 nariai, kuriuos paskiria ordin\xc5\xb3 kancleris. Netekti Dariaus ir Gir\xc4\x97no medalio galima tik teismo sprendimu. Asmenis, ypa\xc4\x8d nusipelniusius Lietuvos karo aviacijai, Dariaus ir Gir\xc4\x97no medaliu apdovanoja kra\xc5\xa1to apsaugos ministras, o asmenis, ypa\xc4\x8d nusipelniusius Lietuvos civilinei aviacijai \xe2\x80\x93 susisiekimo ministras. Antr\xc4\x85 kart\xc4\x85 Dariaus ir Gir\xc4\x97no medaliu neapdovanojama. Apdovanojimui Dariaus ir Gir\xc4\x97no medaliu neteikiami asmenys, teisti u\xc5\xbe ty\xc4\x8dinius nusikaltimus._NEWLINE_Apdovanotam Dariaus ir Gir\xc4\x97no medaliu asmeniui \xc4\xafteikiamas medalis, jo pakaitas ir kra\xc5\xa1to apsaugos ar susisiekimo ministro pasira\xc5\xa1ytas ir antspaudu patvirtintas medalio liudijimas.'